**ΣΧΕΔΙΟ ΝΟΜΟΥ**

**ΤΟΥ**

**ΥΠΟΥΡΓΕΙΟΥ ΑΓΡΟΤΙΚΗΣ ΑΝΑΠΤΥΞΗΣ ΚΑΙ ΤΡΟΦΙΜΩΝ**

**«Ρυθμίσεις γιατις διεπαγγελματικέςοργανώσεις, την ενίσχυση του αγροτικού τομέα, την οργάνωση των υπηρεσιών και εποπτευόμενων φορέων του Υπουργείου Αγροτικής Ανάπτυξης και Τροφίμων και την επανεκκίνηση της αγροτικής οικονομίας»**

**ΠΙΝΑΚΑΣ ΠΕΡΙΕΧΟΜΕΝΩΝ**

|  |  |
| --- | --- |
| **ΜΕΡΟΣ Α’**  **ΣΚΟΠΟΣ ΚΑΙ ΑΝΤΙΚΕΙΜΕΝΟ** | |
| **Άρθρο 1** | Σκοπός |
| **Άρθρο 2** | Αντικείμενο |
| **ΜΕΡΟΣ Β’**  **ΡΥΘΜΙΣΕΙΣ ΓΙΑ ΤΙΣ ΔΙΕΠΑΓΓΕΛΜΑΤΙΚΕΣ ΟΡΓΑΝΩΣΕΙΣ** | |
| **Άρθρο 3** | Νομική μορφή διεπαγγελματικών οργανώσεων – Τροποποίηση παρ. 1 άρθρου 53 ν. 4647/2019 |
| **Άρθρο 4** | Προϋποθέσεις αναγνώρισης διεπαγγελματικών οργανώσεων – Τροποποίηση περ. γ) άρθρου 54 ν. 4647/2019 |
| **Άρθρο 5** | Επιβολή εισφοράς σε μη μέλη υπέρ των διεπαγγελματικών οργανώσεων – Προσθήκη άρθρου 57Α στον ν. 4647/2019 |
| **Άρθρο 6** | Εθνικό Συμβούλιο Διεπαγγελματικών Οργανώσεων – Προσθήκη άρθρου 57Β στον ν. 4647/2019 |
| **Άρθρο 7** | Καταργούμενες διατάξεις |
| **ΜΕΡΟΣ Γ’**  **ΡΥΘΜΙΣΕΙΣ ΓΙΑ ΤΗΝ ΕΝΙΣΧΥΣΗ ΤΟΥ ΑΓΡΟΤΙΚΟΥ ΤΟΜΕΑ** | |
| **ΚΕΦΑΛΑΙΟ Α’**  **ΕΝΙΣΧΥΣΗ ΚΤΗΝΙΑΤΡΙΚΟΥ ΤΟΜΕΑ** | |
| **Άρθρο 8** | Υγειονομική ταφή νεκρών ζώων και ζωικών υποπροϊόντων - Εξουσιοδοτική διάταξη για χώρους υγειονομικής ταφής ζώων συντροφιάς και ιπποειδών - Τροποποίηση άρθρου 35 ν. 5087/2024 |
| **Άρθρο 9** | Κυρώσεις για διάθεση κτηνιατρικών φαρμακευτικών προϊόντων χωρίς άδεια κυκλοφορίας- Τροποποίηση παρ. 7 άρθρου 10 ν. 2538/1997 |
| **ΚΕΦΑΛΑΙΟ Β’**  **ΕΝΙΣΧΥΣΗ ΤΟΜΕΩΝ ΓΕΩΡΓΙΑΣ ΚΑΙ ΤΡΟΦΙΜΩΝ** | |
| **Άρθρο 10** | Διαδικασία εκπόνησης διαχειριστικών σχεδίων βόσκησης - Τροποποίηση παρ. 2 και 3 άρθρου 3 ν. 4351/2015 |
| **Άρθρο 11** | Προθεσμία εκπόνησης διαχειριστικών σχεδίων βόσκησης – Τροποποίηση παρ. 1 άρθρου 4 ν. 4351/2015 |
| **Άρθρο 12** | Διαδικασία τήρησης Κεντρικού Ηλεκτρονικού Μητρώου Οικοτεχνίας και αρμόδια αρχή – Αντικατάσταση περ. γ) παρ. 2 και περ. β) παρ. 3 άρθρου 56 ν. 4235/2014 |
| **Άρθρο 13** | Αρμοδιότητα διενέργειας ελέγχου, πιστοποίησης και αδειοδότησης της παραγωγής, της μεταποίησης και της διάθεσης των αγροτικών προϊόντων του Αγίου Όρους – Τροποποίηση περ. β) παρ. 6 άρθρου 9 ν. 1198/1981 |
| **Άρθρο 14** | Δυνατότητα παράτασης μισθωτικών συμβάσεων παραγωγικών εγκαταστάσεων – Προσθήκη παρ. 9 στο άρθρο 33 του ν. 4673/2020 |
| **ΚΕΦΑΛΑΙΟ Γ’**  **ΔΙΑΤΑΞΕΙΣ ΓΙΑ ΤΗ ΔΙΑΧΕΙΡΙΣΗ ΑΚΙΝΗΤΩΝ ΥΠΟΥΡΓΕΙΟΥ ΑΓΡΟΤΙΚΗΣ ΑΝΑΠΤΥΞΗΣ ΚΑΙ ΤΡΟΦΙΜΩΝ** | |
| **Άρθρο 15** | Ρυθμίσεις για τις παραχωρήσεις ακινήτων – Τροποποίηση παρ. 13 άρθρου 4 ν. 4061/2012 |
| **ΚΕΦΑΛΑΙΟ Δ’**  **ΔΙΟΙΚΗΤΙΚΑ ΖΗΤΗΜΑΤΑ ΥΠΗΡΕΣΙΩΝ ΚΑΙ ΦΟΡΕΩΝ ΥΠΟΥΡΓΕΙΟΥ ΑΓΡΟΤΙΚΗΣ ΑΝΑΠΤΥΞΗΣ ΚΑΙ ΤΡΟΦΙΜΩΝ** | |
| **Άρθρο 16** | Όργανα ελέγχου φυτοπροστατευτικών προϊόντων – Τροποποίηση παρ. 1 άρθρου 8 ν. 4036/2012 |
| **Άρθρο 17** | Σύνθεση του Συμβουλίου Αλιείας - Τροποποίηση άρθρου 17 ν. 3147/2003 |
| **Άρθρο 18** | Παράταση θητείας Διοικητικών Συμβουλίων Οργανισμών Εγγείων Βελτιώσεων Θεσσαλίας - Προσθήκη παρ. 8 στο άρθρο 6 ν. 5106/2024 |
| **Άρθρο 19** | Ρυθμίσεις για τα ομότιμα μέλη του Γεωτεχνικού Επιμελητηρίου Ελλάδας – Τροποποίηση παρ. 2 άρθρου 3 ν. 1474/1984 |
| **ΚΕΦΑΛΑΙΟ Ε’**  **ΔΙΑΤΑΞΕΙΣ ΓΙΑ ΤΗΝ ΕΠΑΝΕΚΚΙΝΗΣΗ ΤΗΣ ΑΓΡΟΤΙΚΗΣ ΟΙΚΟΝΟΜΙΑΣ** | |
| **Άρθρο 20** | Ειδική εκκαθάριση πιστωτικών ιδρυμάτων – Τροποποίηση παρ. 1 και προσθήκη παρ. 7 στο άρθρο 145 ν. 4261/2014 |
| **Άρθρο 21** | Επιτροπή Ειδικών Εκκαθαρίσεων – Τροποποίηση άρθρου 146 ν. 4261/2014 |
| **Άρθρο 22** | Θέματα ειδικής εκκαθάρισης πιστωτικών ιδρυμάτων - Τροποποίηση περ. α) παρ. 1 άρθρου 3 ν. 5072/2023 |
| **ΚΕΦΑΛΑΙΟ ΣΤ’**  **ΕΞΟΥΣΙΟΔΟΤΙΚΕΣ, ΜΕΤΑΒΑΤΙΚΕΣ ΚΑΙ ΚΑΤΑΡΓΟΥΜΕΝΕΣ ΔΙΑΤΑΞΕΙΣ** | |
| **Άρθρο 23** | Εφαρμογή του ενωσιακού δικαίου κατά την άσκησητων αρμοδιοτήτων της Γενικής Διεύθυνσης Κτηνιατρικής του Υπουργείου Αγροτικής Ανάπτυξης και Τροφίμων – Εξουσιοδοτική διάταξη |
| **Άρθρο 24** | Μεταβατικές διατάξεις |
| **Άρθρο 25** | Καταργούμενες διατάξεις |
| **ΜΕΡΟΣ Δ’**  **ΣΥΣΤΗΜΑ ΚΑΤΑΓΡΑΦΗΣ ΕΚΠΟΜΠΩΝ ΑΕΡΙΩΝ ΘΕΡΜΟΚΗΠΙΟΥ ΓΙΑ ΤΟΝ ΜΕΤΡΙΑΣΜΟ**  **ΤΗΣ ΚΛΙΜΑΤΙΚΗΣ ΑΛΛΑΓΗΣ ΣΤΗ ΓΕΩΡΓΙΑ** | |
| **Άρθρο 26** | Περιγραφή του συστήματος καταγραφής εκπομπών αερίων θερμοκηπίου |
| **Άρθρο 27** | Αξιοποίηση του συστήματος καταγραφής εκπομπών αερίων του θερμοκηπίου |
| **Άρθρο 28** | Εξουσιοδοτικές διατάξεις |
| **Άρθρο 29** | Μεταβατικές διατάξεις |
| **ΜΕΡΟΣ Ε’**  **ΕΝΑΡΞΗ ΙΣΧΥΟΣ** | |
| **Άρθρο 30** | Έναρξη ισχύος |

**ΜΕΡΟΣ Α’**

**ΣΚΟΠΟΣ ΚΑΙ ΑΝΤΙΚΕΙΜΕΝΟ**

**Άρθρο 1**

**Σκοπός**

Σκοπός του παρόντος είναι:

α) η ενίσχυση των διεπαγγελματικών οργανώσεων που συστήνονται ανά τομέα αγροτικών προϊόντων (γεωργίας-κτηνοτροφίας) και προϊόντων αλιείας και υδατοκαλλιέργειας,

β) η αντιμετώπιση ειδικότερων θεμάτων του αγροτικού τομέα με στόχο τη βέλτιστη λειτουργία του και την ενίσχυση των δραστηριοποιούμενων σ’ αυτόν,

γ) η ρύθμιση ζητημάτων αξιοποίησηςακινήτων που διαχειρίζεται το Υπουργείο Αγροτικής Ανάπτυξης και Τροφίμων,

δ) η εύρυθμη λειτουργία των υπηρεσιών και των εποπτευόμενων φορέων του Υπουργείου Αγροτικής Ανάπτυξης και Τροφίμων,

ε) η επανεκκίνηση της αγροτικής οικονομίας και

στ) η μείωση των προερχόμενων από τη γεωργία εκπομπών αερίων του θερμοκηπίου.

**Άρθρο 2**

**Αντικείμενο**

Αντικείμενο του παρόντος αποτελούν:

α) ο εκσυγχρονισμός της λειτουργίας των διεπαγγελματικών οργανώσεων, μέσω της τροποποίησης του ν. 4647/2019 (Α΄ 204) και της δημιουργίας Εθνικού Συμβουλίου Διεπαγγελματικών Οργανώσεων.

β) Η ρύθμιση επιμέρους θεμάτων του αγροτικού τομέα που αφορούν:

βα) στον κτηνιατρικό τομέα και ιδίως την υγειονομική ταφή νεκρών ζώων και ζωικών υποπροϊόντων και την πρόβλεψη διοικητικών και ποινικών κυρώσεων για την παράνομη διακίνηση κτηνιατρικών φαρμάκων, μέσω της τροποποίησης των ν. 5087/2024 (Α’ 25) και 2538/1997 (Α’ 242),

ββ) στον καθορισμό της διαδικασίας και της ειδικότερης προθεσμίας εκπόνησης των διαχειριστικών σχεδίων βόσκησης, μέσω της τροποποίησης του ν. 4351/2015 (Α’ 164),

βγ) στη διαδικασία τήρησης του Κεντρικού Ηλεκτρονικού Μητρώου Οικοτεχνίας και την αρμόδια για αυτό αρχή, μέσω της τροποποίησης του ν. 4235/2015 (Α’ 32),

βδ) στον καθορισμό της διαδικασίας ελέγχου, πιστοποίησης και αδειοδότησης της παραγωγής, της μεταποίησης και της διάθεσης των αγροτικών προϊόντων στο Άγιο Όρος, μέσω της τροποποίησης του ν. 1198/1981 (Α’ 238),

βε) στην παροχή δυνατότητας ανανέωσης μισθωτικών συμβάσεων παραγωγικών εγκαταστάσεων, μέσω της τροποποίησης του ν. 4673/2020 (A’ 52) και

βστ) στη βελτίωση της διαδικασίας παραχώρησης ακινήτων του Δημοσίου, τα οποία διαχειρίζεται το Υπουργείο Αγροτικής Ανάπτυξης και Τροφίμων, μέσω της τροποποίησης του ν. 4061/2012 (Α’ 66).

γ) Η ρύθμιση διοικητικής φύσης ζητημάτων που αφορούν:

γα) στα αρμόδια όργανα ελέγχου των φυτοπροστατευτικών προϊόντων, μέσω της τροποποίησης του ν. 4036/2012 (Α’ 8),

γβ) στη μεταβολή της σύνθεσης του Συμβουλίου Αλιείας, μέσω της τροποποίησης του ν. 3147/2003 (Α’ 135),

γγ) στην παράταση της θητείας των Διοικητικών Συμβουλίων των Οργανισμών Εγγείων Βελτιώσεων Θεσσαλίας, μέσω της τροποποίησης του ν. 5106/2024 (Α’ 63) και

γδ)στους όρους εγγραφής των ομότιμων μελών του Γεωτεχνικού Επιμελητηρίου Ελλάδας, μέσω της τροποποίησης του ν. 1474/1984 (Α΄ 128).

δ) Η παροχή κατάλληλων χρηματοδοτικών εργαλείων στους φορείς που ασχολούνται με τα αγροτικά δάνεια, για την εξυγίανση των σχετικών συμβάσεων και την επανεκκίνηση της αγροτικής ιδίως οικονομίας, μέσω της τροποποίησης των ν. 4261/2014 (Α’ 107) και 5072/2023 (Α’ 198).

ε) Η θέσπιση ενός ολοκληρωμένου συστήματος καταγραφής εκπομπών αέριων του θερμοκηπίου για τον μετριασμό της κλιματικής αλλαγής στη γεωργία.

**ΜΕΡΟΣ Β΄**

**ΡΥΘΜΙΣΕΙΣ ΓΙΑ ΤΙΣ ΔΙΕΠΑΓΓΕΛΜΑΤΙΚΕΣ ΟΡΓΑΝΩΣΕΙΣ**

**Άρθρο 3**

**Νομική μορφή διεπαγγελματικών οργανώσεων – Τροποποίηση παρ. 1 άρθρου 53 ν. 4647/2019**

Στην παρ. 1 του άρθρου 53 του ν. 4647/2019 (Α΄ 204), περί της νομικής μορφής των διεπαγγελματικών οργανώσεων, επέρχονται οι ακόλουθες τροποποιήσεις: α) μετά από τις λέξεις «ή για τα σωματεία» προστίθενται οι λέξεις «ή για τις κοινοπραξίες», β) μετά από τις λέξεις «ανά τομέα αγροτικών προϊόντων» προστίθενται οι λέξεις«και προϊόντων αλιείας και υδατοκαλλιέργειας», και η παρ. 1 διαμορφώνεται ως εξής:

«1. Διεπαγγελματικές Οργανώσεις, εφεξής ΔΟ, είναι νομικά πρόσωπα ιδιωτικού δικαίου, μη κερδοσκοπικού χαρακτήρα, που συνιστώνται σύμφωνα με τις διατάξεις του Αστικού Κώδικα για τις αστικές μη κερδοσκοπικές εταιρίες ή για τα σωματεία ή για τις κοινοπραξίες, έχουν νομική προσωπικότητα, συνιστώνται ανά τομέα αγροτικών προϊόντων και προϊόντων αλιείας και υδατοκαλλιέργειας και αποτελούνται από εκπροσώπους οικονομικών δραστηριοτήτων που συνδέονται με την παραγωγή των προϊόντων αυτών και τουλάχιστον με ένα από τα ακόλουθα στάδια της αλυσίδας εφοδιασμού: τη μεταποίηση ή το εμπόριο συμπεριλαμβανομένης της διανομής.».

**Άρθρο 4**

**Προϋποθέσεις αναγνώρισης διεπαγγελματικών οργανώσεων – Τροποποίηση περ.γ) άρθρου 54 ν. 4647/2019**

Η περ. γ) του άρθρου 54 του ν. 4647/2019 (Α΄ 204), περί των προϋποθέσεων αναγνώρισης διεπαγγελματικών οργανώσεων, αντικαθίσταται ως εξής:

«γ) Ικανοποιούν τις απαιτήσεις του Κανονισμού (ΕΕ)1308/2013του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) 922/72, (ΕΟΚ) 234/79, (ΕΚ) 1037/2001 και (ΕΚ) 1234/2007 του Συμβουλίου (L 347), του Κανονισμού (ΕΕ) 1379/2013 του Ευρωπαϊκού Κοινοβουλίου και του Συμβουλίου της 11ης Δεκεμβρίου 2013, για την κοινή οργάνωση των αγορών των προϊόντων αλιείας και υδατοκαλλιέργειας, την τροποποίηση των κανονισμών του Συμβουλίου (ΕΚ) 1184/2006 και (ΕΚ) 1224/2009 και την κατάργηση του κανονισμού (ΕΚ) 104/2000 του Συμβουλίου (L 354) και του Κανονισμού 2115/2021 του Ευρωπαϊκού Κοινοβουλίου και του Συμβουλίου της 2ας Δεκεμβρίου 2021 σχετικά με τη θέσπιση κανόνων για τη στήριξη των στρατηγικών σχεδίων που πρέπει να καταρτίζονται από τα κράτη μέλη στο πλαίσιο της κοινής γεωργικής πολιτικής (στρατηγικά σχέδια για την ΚΓΠ) και να χρηματοδοτούνται από το Ευρωπαϊκό Γεωργικό Ταμείο Εγγυήσεων (ΕΓΤΕ) και το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ) και την κατάργηση των κανονισμών (ΕΕ) 1305/2013 και (ΕΕ) 1307/2013 (L 435).».

**Άρθρο 5**

**Επιβολή εισφοράς σε μη μέλη υπέρ των διεπαγγελματικών οργανώσεων – Προσθήκη άρθρου 57Α στον ν. 4647/2019**

Στον ν. 4647/2019 (Α΄ 204) προστίθεται άρθρο 57Α ως εξής:

«Άρθρο 57Α

Επιβολή εισφοράς σε μη μέλη υπέρ των διεπαγγελματικών οργανώσεων

1. Σύμφωνα με το άρθρο 165 του Κανονισμού (ΕΕ) 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) 922/72, (ΕΟΚ) 234/79, (ΕΚ) 1037/2001 και (ΕΚ) 1234/2007 του Συμβουλίου (L 347) και το άρθρο 24 του Κανονισμού (ΕΕ) 1379/2013 του Ευρωπαϊκού Κοινοβουλίου και του Συμβουλίου της 11ης Δεκεμβρίου 2013, για την κοινή οργάνωση των αγορών των προϊόντων αλιείας και υδατοκαλλιέργειας, την τροποποίηση των κανονισμών του Συμβουλίου (ΕΚ) 1184/2006 και (ΕΚ) 1224/2009 και την κατάργηση του κανονισμού (ΕΚ) 104/2000 του Συμβουλίου (L 354), οι αναγνωρισμένες διεπαγγελματικές οργανώσεις, σε περίπτωση επέκτασης των κανόνων τους σύμφωνα με το άρθρο 164 του Κανονισμού (ΕΕ) 1308/2013 και το άρθρο 23 του Κανονισμού (ΕΕ) 1379/2013, μπορούν να αποφασίσουν την επιβολή εισφορών σε μη μέλη τους που επωφελούνται από τις δραστηριότητές τους στον τομέα για τον οποίο έχουν αναγνωρισθεί καθώς και το ύψος των εισφορών αυτών. Η απόφαση του πρώτου εδαφίου εγκρίνεται από τον Υπουργό Αγροτικής Ανάπτυξης και Τροφίμων.

2. Στο τέλος κάθε έτους οι διεπαγγελματικές οργανώσεις υποβάλλουν:

α) ετήσιο προγραμματισμό οικονομικών δραστηριοτήτων στην αρμόδια Υπηρεσία του Υπουργείου Αγροτικής Ανάπτυξης και Τροφίμων, οι οποίες, αφού εγκριθούν, χρηματοδοτούνται από τις εισφορές της παρ. 1 και

β) οικονομικό απολογισμό στον Υπουργό Αγροτικής Ανάπτυξης και Τροφίμων, ο οποίος εγκρίνεται από τη Γενική Συνέλευση της διεπαγγελματικής οργάνωσης, υπογράφεται από ορκωτό λογιστή και ελέγχεται από την αρμόδια Υπηρεσίατου Υπουργείου Αγροτικής Ανάπτυξης και Τροφίμων. Ο ετήσιος οικονομικός απολογισμός συνοδεύεται από απολογισμό των δραστηριοτήτων που πραγματοποιήθηκαν.».

**Άρθρο 6**

**Εθνικό Συμβούλιο Διεπαγγελματικών Οργανώσεων– Προσθήκη άρθρου 57Β στον ν. 4647/2019**

Στον ν. 4647/2019 (Α΄ 204) προστίθεται άρθρο 57Β ως εξής:

«Άρθρο 57Β

Εθνικό Συμβούλιο Διεπαγγελματικών Οργανώσεων

1. Συστήνεται στο Υπουργείο Αγροτικής Ανάπτυξης και Τροφίμων Εθνικό Συμβούλιο Διεπαγγελματικών Οργανώσεων (Ε.Σ.Δ.Ο.),το οποίο απαρτίζεται από έναν (1) εκπρόσωπο από κάθε αναγνωρισμένη διεπαγγελματική οργάνωση και έναν (1) αναπληρωτή του, τους οποίους διορίζει το Διοικητικό της Συμβούλιο.

2. Το Ε.Σ.Δ.Ο. εκλέγει μεταξύ των μελών του τον Πρόεδρο, τον Αντιπρόεδρο και τον Γραμματέα του και συγκροτείται με απόφαση του ΥπουργούΑγροτικής Ανάπτυξης και Τροφίμων.Η θητεία των μελών ορίζεται σε ένα (1) έτος.

3. Το Ε.Σ.Δ.Ο. συγκαλείται τουλάχιστον ανά τρίμηνο ή όποτε ζητηθεί από τον Υπουργό Αγροτικής Ανάπτυξης και Τροφίμων ή προκύψει ανάγκη. Στις συνεδριάσεις του συμμετέχει ως εκπρόσωπος του Υπουργείου Αγροτικής Ανάπτυξης και Τροφίμων υπάλληλος της Διεύθυνσης Οικονομικών Ελέγχων Επιθεώρησης και Συνεργατισμού με δικαίωμα λόγου, αλλά όχι ψήφου.

4. ΤοΕ.Σ.Δ.Ο.εισηγείται στον Υπουργό Αγροτικής Ανάπτυξης και Τροφίμων για ζητήματα που αφορούν στα μέλη του.

5. Με απόφαση του Υπουργού Αγροτικής Ανάπτυξης και Τροφίμωνρυθμίζονται τα θέματα σχετικά με τη συγκρότηση, τη λειτουργία, τις συνεδριάσεις και τις αποφάσεις του Ε.Σ.Δ.Ο.».

**Άρθρο 7**

**Καταργούμενες διατάξεις**

Η παρ. 3 του άρθρου 57 του ν. 4647/2019 (Α΄ 204), περί ενίσχυσης του έργου των αναγνωρισμένων Διεπαγγελματικών Οργανώσεων, καταργείται.

**ΜΕΡΟΣ Γ΄**

**ΡΥΘΜΙΣΕΙΣ ΓΙΑ ΤΗΝ ΕΝΙΣΧΥΣΗ ΤΟΥ ΑΓΡΟΤΙΚΟΥ ΤΟΜΕΑ**

**ΚΕΦΑΛΑΙΟ Α΄**

**ΕΝΙΣΧΥΣΗ ΚΤΗΝΙΑΤΡΙΚΟΥ ΤΟΜΕΑ**

**Άρθρο 8**

**Υγειονομική ταφή νεκρών ζώων και ζωικών υποπροϊόντων -Εξουσιοδοτική διάταξη για χώρους υγειονομικής ταφής ζώων συντροφιάς και ιπποειδών - Τροποποίηση άρθρου 35 ν. 5087/2024**

Στο άρθρο 35 του ν. 5087/2024 (Α΄ 25), περί υγειονομικής ταφής ζώων, επέρχονται οι ακόλουθες τροποποιήσεις: α) στον τίτλο η λέξη «ζώων» αντικαθίσταται από τις λέξεις «νεκρών ζώων και ζωικών υποπροϊόντων », β) στην παρ. 1, βα) στο πρώτο εδάφιο, μετά από τις λέξεις «χώρους υγειονομικής ταφής» προστίθενται οι λέξεις «νεκρών ζώων», ββ) προστίθενται δεύτεροκαι τρίτο εδάφια, γ) προστίθενται παρ. 1α και 1β, δ) στην παρ. 2, δα) στο υφιστάμενο εδάφιο, οι λέξεις «των χώρων αυτών» αντικαθίστανται από τις λέξεις «του παρόντος άρθρου», δβ) προστίθεται δεύτερο εδάφιο, και το άρθρο 35 διαμορφώνεται ως εξής:

«Άρθρο 35

Υγειονομική ταφή νεκρών ζώων και ζωικών υποπροϊόντων

1. Για την άμεση αντιμετώπιση των φυσικών καταστροφών, των έκτακτων αναγκών αποτροπής εισόδου στη χώρα, τον έλεγχο και την καταπολέμηση των λοιμωδών νοσημάτων των ζώων, οι Δήμοι ορίζουν και λειτουργούν χώρους υγειονομικής ταφής νεκρών ζώων εντός της χωρικής τους αρμοδιότητας. Η αρμοδιότητα αυτή μπορεί να ασκείται και από Συνδέσμους Δήμων και διαδημοτικές συνεργασίες.

Αν οι Δήμοι αδυνατούν να ορίσουν χώρους υγειονομικής ταφής του πρώτου εδαφίου, μετά από εντολή της αρμόδιας κτηνιατρικής υπηρεσίας, η υγειονομική ταφή των νεκρών ζώων δύναται να γίνεται σε χώρο εντός ή εκτός του πλησιέστερου Χώρου Υγειονομικής Ταφής Απορριμμάτων ή σε Χώρους Υγειονομικής Ταφής Υπολειμμάτων, με απόφαση τουοικείου Γραμματέα της Αποκεντρωμένης Διοίκησης.

1α.Στους χώρους υγειονομικής ταφής της παρ. 1, μεταφέρονται προς διαχείριση, όταν δεν υπάρχει δυνατότητα διαχείρισης αυτών σε εγκεκριμένη μονάδα της υπ’ αρ. 612/118658/8.5.2020 κοινής απόφασης του Υπουργού και της Υφυπουργού Αγροτικής Ανάπτυξης και Τροφίμων,«Καθορισμός των αναγκαίων συμπληρωματικών μέτρων για την εφαρμογή των κανονισμών (ΕΚ) αριθ. 1069/2009 του Ευρωπαϊκού Κοινοβουλίου και του Συμβουλίου (ΕΕ L 300, 14.11.2009, σ.1) και (ΕΕ) αριθ. 142/2011 της Επιτροπής (ΕΕ L 054, 26.2.2011, σ. 1).»(Β΄ 1983), εκτός από τα νεκρά ζώα της παρ. 1:

α) όλα τα νεκρά ζώα που βρίσκονται σε δημόσιους χώρους, ιδίως στο αστικό,επαρχιακό και εθνικό δίκτυο και στα πεζοδρόμια,

β) τα νεκρά μελισσοσμήνη και υποπροϊόντα μελισσοκομίας, σύμφωνα με την περ. στ) της παρ. 1 του άρθρου 19 του Κανονισμού (ΕΚ) 1069/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, περί υγειονομικών κανόνων για ζωικά υποπροϊόντα και παράγωγα προϊόντα που δεν προορίζονται για κατανάλωση από τον άνθρωπο και για την κατάργηση του κανονισμού (ΕΚ) αριθ. 1774/2002 (L 300),

γ) τα ζωικά υποπροϊόντα (εκτός των υλικών ειδικού κινδύνου) από περιοχές που έχουν χαρακτηρισθεί ως απόμερες, σύμφωνα με την περ. β) της παρ. 1 του άρθρου 19 του Κανονισμού (ΕΚ)1069/2009.

1β. Η συλλογή και διαχείριση των νεκρών ζώων και ζωικών υποπροϊόντων που ανευρίσκονταισε δημόσιους χώρους και είναι αγνώστου προέλευσηςαποτελεί αρμοδιότητα του οικείου φορέα ή του Δήμου που έχει την ευθύνη για την καθαριότητα και αποκομιδή απορριμμάτων.

2. Οι αρμοδιότητες, οι απαιτούμενες υποδομές, οι προδιαγραφές, οι διαδικασίες, η χρηματοδότηση και κάθε σχετικό θέμα για τον ορισμό και τη λειτουργία των χώρων του παρόντος άρθρου, καθορίζονται με προεδρικό διάταγμα μετά από πρόταση των Υπουργών Αγροτικής Ανάπτυξης και Τροφίμων, Εθνικής Οικονομίας και Οικονομικών, Εσωτερικών, Υγείας, Περιβάλλοντος και Ενέργειας και Προστασίας του Πολίτη.Με όμοιοδιάταγμα καθορίζονται οι διαδικασίες, οι όροι και οι προϋποθέσεις και κάθε λεπτομέρεια σχετικά με την καταχώριση, την οργάνωση και τη λειτουργία χώρων υγειονομικής ταφής ζώων συντροφιάς και ιπποειδών.».

**Άρθρο 9**

**Κυρώσεις για διάθεση κτηνιατρικών φαρμακευτικών προϊόντων χωρίς άδεια κυκλοφορίας- Τροποποίηση παρ. 7 άρθρου 10 ν.2538/1997**

Στην παρ. 7 του άρθρου 10 του ν.2538/1997 (Α΄242), περί κυρώσεων, οι λέξεις «, κατά παράβαση των διατάξεων και κανόνων καλής φύλαξης και διάθεσης,» αντικαθίστανται από τις λέξεις «ή κατά παράβαση των διατάξεων της εθνικής και ενωσιακής νομοθεσίας για την καλή φύλαξη και διάθεση των κτηνιατρικών φαρμακευτικών προϊόντων» και η παρ. 7 διαμορφώνεται ως εξής:

«7. Σε κάθε αντιπρόσωπο ή εισαγωγέα ή κτηνίατρο ή φαρμακοποιό ή άλλο επιτηδευματία, ο οποίος εισάγει, αποθηκεύει ή διαθέτει με οποιονδήποτε τρόπο κτηνιατρικά φαρμακευτικά προϊόντα χωρίς την άδεια κυκλοφορίας που απαιτείται από την κείμενη νομοθεσία ή μετά τη λήξη ή ανάκληση αυτής ή μετά την ημερομηνία λήξης των παραπάνω προϊόντων ή κατά παράβαση των διατάξεων της εθνικής και ενωσιακής νομοθεσίας για την καλή φύλαξη και διάθεση των κτηνιατρικών φαρμακευτικών προϊόντων, επιβάλλεται διοικητικό πρόστιμο από πέντε χιλιάδες (5.000) έως δέκα χιλιάδες (10.000) ευρώ.».

**ΚΕΦΑΛΑΙΟ Β’**

**ΕΝΙΣΧΥΣΗ ΤΟΜΕΩΝ ΓΕΩΡΓΙΑΣ ΚΑΙ ΤΡΟΦΙΜΩΝ**

**Άρθρο10**

**Διαδικασία εκπόνησης διαχειριστικών σχεδίων βόσκησης - Τροποποίηση παρ. 2 και 3 άρθρου 3 ν. 4351/2015**

1. Στην παρ. 2 του άρθρου 3 του ν. 4351/2015 (Α’ 164), περί διαχειριστικών σχεδίων βόσκησης, τα εδάφια, έκτο έως και ενδέκατο αντικαθίστανται και η παρ. 2 διαμορφώνεται ως εξής:

«2. Η βοσκή εντός των βοσκήσιμων γαιών ασκείται επί τη βάσει διαχειριστικού σχεδίου βόσκησης της περιοχής. Με τα διαχειριστικά σχέδια ρυθμίζονται οι όροι χρήσης των εν λόγω εκτάσεων για βόσκηση, σύμφωνα με τις υφιστάμενες και τις προκύπτουσες, συμβατές με τη δασική νομοθεσία και τη βοσκή παράλληλες χρήσεις και τη βοσκοϊκανότητα της κάθε περιοχής και διασφαλίζεται η αειφόρος διαχείριση και απρόσκοπτη αξιοποίηση των βοσκήσιμων γαιών για τις ανάγκες βόσκησης των ποιμνίων. Συμβατές χρήσεις με τη δασική νομοθεσία είναι αυτές που προβλέπονται στο ΣΤ’ Κεφάλαιο του ν. 998/1979, όπως ισχύει, ενώ με τη βοσκή είναι οι χρήσεις εκείνες οι οποίες δεν παρεμποδίζουν την προσβασιμότητα των ποιμνίων και δεν υποβαθμίζουν τη συνολική βοσκοϊκανότητα της βοσκήσιμης γαίας ως ενιαίας οντότητας, όπως αυτή έχει υπολογισθεί στα διαχειριστικά σχέδια βόσκησης.

Για λόγους ενιαίας διαχείρισης της βοσκής, στα διαχειριστικά σχέδια συμπεριλαμβάνονται και οι εκτάσεις του άρθρου 10 του ν. 3208/2003 όπως ισχύει, εφόσον οι ιδιοκτήτες τους το επιθυμούν και δηλώνουν την επιθυμία τους εγγράφως. Δύναται επίσης, να περιλαμβάνονται και εκτάσεις που εμπίπτουν στις διατάξεις της αγροτικής νομοθεσίας και βόσκονται από αγροτικά ζώα.

Το Υπουργείο Αγροτικής Ανάπτυξης και Τροφίμων έχει τον έλεγχο και την εποπτεία για την υλοποίηση των διαχειριστικών σχεδίων βόσκησης. Με απόφαση του Υπουργού Αγροτικής Ανάπτυξης και Τροφίμων μπορεί να ανατίθεται η διενέργεια της διαγωνιστικής διαδικασίας για την εκπόνηση των διαχειριστικών σχεδίων βόσκησης σε φορέα που εποπτεύεται από το Υπουργείο Αγροτικής Ανάπτυξης και Τροφίμων. Μεόμοια απόφαση καθορίζονται οι προϋποθέσεις, οι όροι και κάθε άλλο αναγκαίο θέμα για τη διενέργεια της διαγωνιστικής διαδικασίας.

Οι Περιφέρειες επιστρέφουν τα ποσά που έχουν εισπράξει ή έχουν διατεθεί σε αυτές για την εκπόνηση των διαχειριστικών σχεδίων βόσκησης. Τα ποσά αποδίδονται στο Υπουργείο Αγροτικής Ανάπτυξης και Τροφίμων σύμφωνα με τις παρ. 3 και 4 του άρθρου 5 του παρόντος και το άρθρο 74 του ν.4270/2014 (Α’143).

Η έγκριση των διαχειριστικών σχεδίων βόσκησης γίνεται με απόφαση του Υπουργού Αγροτικής Ανάπτυξης και Τροφίμων μετά από γνώμη της αρμόδιας δασικής αρχής και τηςαρμόδιας Διεύθυνσης της Περιφέρειας.

2. Η παρ. 3 του άρθρου 3 του ν. 4351/2015, περί διαδικασίας εκπόνησης διαχειριστικών σχεδίων βόσκησης, αντικαθίσταται ως εξής:

«3. Για τις βοσκήσιμες γαίες που περιλαμβάνονται εντός προστατευόμενων περιοχών υπερισχύουν οι προβλέψεις των κανονιστικών πράξεων που έχουν εκδοθεί κατ’ εξουσιοδότηση του άρθρου 21 του ν. 1650/1986 (Α’ 160), και κατά την εκπόνηση των διαχειριστικών σχεδίων του ανωτέρω άρθρουλαμβάνονται υπόψη οι εγκεκριμένες Ειδικές Περιβαλλοντικές Μελέτες που αναφέρονται σε αυτό. Για την έγκριση των διαχειριστικών σχεδίων βόσκησης εντός προστατευόμενων περιοχών απαιτείται και η σύμφωνη γνώμη του Οργανισμού Φυσικού Περιβάλλοντος και Κλιματικής Αλλαγής.».

**Άρθρο 11**

**Προθεσμία εκπόνησης διαχειριστικών σχεδίων βόσκησης – Τροποποίηση παρ. 1 άρθρου 4 ν. 4351/2015**

Στην παρ. 1 του άρθρου 4 του ν. 4351/2015 (Α’ 164), περί προθεσμίας εκπόνησης διαχειριστικών σχεδίων βόσκησης, προστίθεται νέο δεύτερο εδάφιο και η παρ. 1 διαμορφώνεται ως εξής:

«1. Μέχρι τις 31.12.2025 εκπονούνται, υποβάλλονται και εγκρίνονται τα διαχειριστικά σχέδια των βοσκήσιμων γαιών της Χώρας που προβλέπονται στην παρ. 2 του άρθρου 3. Με απόφαση του Υπουργού Αγροτικής Ανάπτυξης και Τροφίμων μπορεί να παρατείνεται η προθεσμία του πρώτου εδαφίου και πάντως όχι πέραν της 31ης Δεκεμβρίου 2026. Μετά την προθεσμία αυτή δεν επιτρέπεται η ενεργοποίηση δικαιωμάτων ενίσχυσης για την εν λόγω έκταση, χωρίς την ύπαρξη και εφαρμογή εγκεκριμένου διαχειριστικού σχεδίου βόσκησης.».

**Άρθρο12**

**Διαδικασία τήρησης Κεντρικού Ηλεκτρονικού Μητρώου Οικοτεχνίας και αρμόδια αρχή – Αντικατάσταση περ. γ) παρ. 2 και περ. β) παρ. 3 άρθρου 56 ν. 4235/2014**

1. Η περ. γ) της παρ. 2 του άρθρου 56 του ν. 4235/2014 (Α΄32) περί αγορών, παραγωγών και οικοτεχνίας αντικαθίσταται ως εξής:

«γ) Η Διεύθυνση Ποιότητας και Ασφάλειας Τροφίμων της Γενικής Διεύθυνσης Τροφίμων του Υπουργείου Αγροτικής Ανάπτυξης και Τροφίμων ορίζεται ως αρμόδια αρχή για την οικοτεχνία, ιδίως για την εποπτεία, την τήρηση και τη λειτουργία του Κεντρικού Ηλεκτρονικού Μητρώου Οικοτεχνίας (ΚΗΜΟ), στο οποίο καταγράφονται οι παραγωγοί, τα είδη και οι ποσότητες των προϊόντων οικοτεχνικής παρασκευής. Για την εγγραφή και την ανανέωση εγγραφής στο ΚΗΜΟ ορίζεται παράβολο υπέρ του Δημοσίου ύψους δέκα (10) ευρώ.».

2. Στην περ. β) της παρ. 3 του άρθρου 56του ν. 4235/2014, περί αγορών, παραγωγών και οικοτεχνίας,επέρχονται οι ακόλουθες τροποποιήσεις: α) οι λέξεις «μεταφοράς, διάθεσης και έκθεσης»αντικαθίστανται από τις λέξεις «επισήμανσης, μεταφοράς και διάθεσης των προϊόντων», β) μετά από τις λέξεις «αρμόδιες αρχές» προστίθενται οι λέξεις «και διαδικασίες ελέγχου και», γ) προστίθεται δεύτερο εδάφιο και μετά από νομοτεχνικές βελτιώσεις η περ. β) διαμορφώνεται ως εξής:

«β) Με απόφαση τουΥπουργού Αγροτικής Ανάπτυξης και Τροφίμων καθορίζονται τα είδη των προϊόντων οικοτεχνίας, οι όροι και οι προϋποθέσεις παραγωγής, μεταποίησης, επισήμανσης, μεταφοράς και διάθεσης των προϊόντων αυτών, τα της τήρησης, οργάνωσης και λειτουργίας του ΚΗΜΟ, η επιβολή κυρώσεων, οι αρμόδιες αρχές και διαδικασίες ελέγχου και κάθε σχετικό θέμα για την εφαρμογή της παρ. 2. Με κοινή απόφαση των Υπουργών Αγροτικής Ανάπτυξης και Τροφίμων και Εθνικής Οικονομίας και Οικονομικών δύναται να αναπροσαρμόζεται το ύψος του παραβόλου της παρ. 2.».

**Άρθρο 13**

**Αρμοδιότητα διενέργειας ελέγχου, πιστοποίησης και αδειοδότησης της παραγωγής, της μεταποίησης και της διάθεσης των αγροτικών προϊόντων του Αγίου Όρους – Τροποποίηση περ. β) παρ. 6 άρθρου 9 ν. 1198/1981**

Στην περ. β) της παρ. 6 του άρθρου 9 του ν. 1198/1981 (Α’ 238), περί συστάσεως Κέντρου Διαφυλάξεως της Αγιορειτικής Κληρονομίας, προστίθεται τελευταίο εδάφιο και, μετά από νομοτεχνικές βελτιώσεις, η περ. β) διαμορφώνεται ως εξής:

«β) Με την επιφύλαξη του άρθρου 105 του Συντάγματος, του Καταστατικού Χάρτη του Αγίου Όρους και του από 10/16.9.1926 Ν.Δ. (Α’ 309) περί κυρώσεως αυτού, οι αρμοδιότητες των Υπουργείων Υποδομών και Μεταφορών, Περιβάλλοντος και Ενέργειας, Πολιτισμού και Αγροτικής Ανάπτυξης και Τροφίμων, ασκούνται εφεξής και μέχρι την ολοκλήρωση του προγράμματος της περ. β) της παρ. 1 εντός της περιοχής του Αγίου Όρους, αποκλειστικά από το Κέντρο Διαφύλαξης της Αγιορειτικής Κληρονομιάς (ΚΔΑΚ). Ειδικά, οι αρμοδιότητες για τη διενέργεια του ελέγχου, την πιστοποίηση και την αδειοδότηση της παραγωγής, της μεταποίησης και της διάθεσης των αγροτικών προϊόντων (φυτικής και ζωικής προέλευσης) στο Άγιον Όρος ασκούνται αποκλειστικά από την Περιφέρεια Κεντρικής Μακεδονίας.».

**Άρθρο 14**

**Δυνατότητα παράτασης μισθωτικών συμβάσεων παραγωγικών εγκαταστάσεων – Προσθήκη παρ. 9 στο άρθρο 33 του ν. 4673/2020**

Στο άρθρο 33 του ν. 4673/2020 (Α’ 52), περί ενεργειών εκκαθαριστών των αγροτικών συνεταιρισμών, προστίθεται παρ. 9 ως εξής:

«9. Μισθωτικές συμβάσεις παραγωγικών εγκαταστάσεων (κινητών και ακινήτων) στις οποίες συμπεριλαμβάνονται και οι αποθηκευτικοί χώροι των αγροτικών προϊόντων, οι οποίες συνήφθησαν πριν από ή μετά την εκκαθάριση και εξ αιτίας αυτής, από αγροτικές συνεταιριστικές οργανώσεις και συνεταιριστικές εταιρείες του ν. 2810/2000 (Α’ 61), και αγροτικούς συνεταιρισμούς και Αγροτικές Εταιρικές Συμπράξεις του ν.4384/2016 (Α’ 78), όπως οι νόμοι αυτοί ίσχυσαν πριν από την κατάργησή τους, μπορούν να παρατείνονται, με απόφαση των συμβαλλομένων μερών, για χρονικό διάστημα έως πέντε (5) ετών. Οι μισθώσεις της παρούσας λύνονται αυτοδικαίως πριν από τη σύνταξη του τελικού ισολογισμού αποπερατώσεως της εκκαθαρίσεως. Ο εκκαθαριστής υποχρεούται να ενημερώσει τους μισθωτές σε εύλογο χρόνο.».

**ΚΕΦΑΛΑΙΟ Γ΄**

**ΔΙΑΤΑΞΕΙΣ ΓΙΑ ΤΗ ΔΙΑΧΕΙΡΙΣΗ ΑΚΙΝΗΤΩΝ ΥΠΟΥΡΓΕΙΟΥ ΑΓΡΟΤΙΚΗΣ ΑΝΑΠΤΥΞΗΣ ΚΑΙ ΤΡΟΦΙΜΩΝ**

**Άρθρο 15**

**Ρυθμίσεις για τις παραχωρήσεις ακινήτων – Τροποποίηση παρ. 13 άρθρου 4 ν.4061/2012**

Στοπρώτο εδάφιο της παρ. 13 του άρθρου 4 του ν.4061/2012 (Α΄ 66), περί παραχώρησης ακινήτων, επέρχονται οι ακόλουθες τροποποιήσεις α) η λέξη «δύναται» αντικαθίστανται από τις λέξεις «που εκδίδεται εντός δέκα (10)ημερών από την υποβολή του αιτήματος του ενδιαφερομένου, μπορούν», β) μετά από τις λέξεις «ή και τη μεταποίηση αυτού,» προστίθενται οι λέξεις «ανεξαρτήτως αν η επένδυση αναπτύσσεται εν όλω ή εν μέρει στην αναγκαία γι’ αυτήν παραχωρούμενη έκταση», και η παρ. 13 διαμορφώνεται ως εξής:

«13. Με απόφαση του αρμόδιου οργάνου του Υπουργείου Αγροτικής Ανάπτυξης και Τροφίμων που εκδίδεταιεντός δέκα (10) ημερώναπό την υποβολή του αιτήματος του ενδιαφερομένου, μπορούν να παραχωρούνται κατά χρήση έναντι τιμήματος ακίνητα της περ. α) της παρ. 1, ανεξαρτήτως έκτασης, εφόσον πρόκειται για επενδύσεις ύψους τουλάχιστον πέντε εκατομμυρίων (5.000.000) ευρώ που αφορούν τον πρωτογενή τομέα ή και τη μεταποίηση αυτού, ανεξαρτήτως αν η επένδυση αναπτύσσεται εν όλω ή εν μέρει στην αναγκαία γι’ αυτήν παραχωρούμενη έκταση, χωρίς δημοπρασία, μετά από αίτηση του ενδιαφερομένου, στην οποία περιγράφεται το ακίνητο, κατά εμβαδόν, θέση και συντεταγμένες στο ελληνικό γεωδαιτικό σύστημα αναφοράς. Στην ανωτέρω απόφαση αναγράφονται οι όροι και προϋποθέσεις της παραχώρησης, ιδίως η χρονική διάρκειά της, το τίμημα, ο τρόπος και η έναρξη καταβολής του, καθώς και κάθε άλλη αναγκαία λεπτομέρεια. Η χρονική διάρκεια της παραχώρησης ορίζεται έως σαράντα (40) έτη με δυνατότητα παράτασης για επιπλέον είκοσι (20) έτη, μετά από αίτηση του ενδιαφερόμενου. Το σχετικό τίμημα καθορίζεται από την Επιτροπή Δημοπρασίας του άρθρου 10, υπό τον όρο ότι η επένδυση θα ολοκληρωθεί εντός πενταετίας από την παραχώρηση, άλλως ανακαλείται.».

**ΚΕΦΑΛΑΙΟ Δ΄**

**ΔΙΟΙΚΗΤΙΚΑ ΖΗΤΗΜΑΤΑ ΥΠΗΡΕΣΙΩΝ ΚΑΙ ΦΟΡΕΩΝ ΥΠΟΥΡΓΕΙΟΥ ΑΓΡΟΤΙΚΗΣ ΑΝΑΠΤΥΞΗΣ ΚΑΙ ΤΡΟΦΙΜΩΝ**

**Άρθρο 16**

**Όργανα ελέγχου φυτοπροστατευτικών προϊόντων – Τροποποίηση παρ. 1 άρθρου 8 ν. 4036/2012**

Στην παρ. 1 του άρθρου 8 του ν. 4036/2012 (Α΄ 8), περί οργάνων ελέγχων φυτοπροστατευτικών προϊόντων και αρμοδιοτήτων, επέρχονται οι ακόλουθες τροποποιήσεις: α) στο τέλος του πρώτου εδαφίου προστίθενται οι λέξεις «και από τα Τμήματα Αγροτικής Ανάπτυξης και Ελέγχων της Γενικής Διεύθυνσης Αποκεντρωμένων Δομών του Υπουργείου Αγροτικής Ανάπτυξης και Τροφίμων στην περίπτωση των επενδεδυμένων με φυτοπροστατευτικά προϊόντα σπόρων σποράς», β) στο δεύτερο εδάφιο, μετά από τις λέξεις «των Περιφερειακών Κέντρων Προστασίας Φυτών και Ποιοτικού Ελέγχου» προστίθενται οι λέξεις «και της Γενικής Διεύθυνσης Αποκεντρωμένων Δομών»και κατόπιν νομοτεχνικών βελτιώσεων, η παρ. 1 διαμορφώνεται ως εξής:

«1. Ο έλεγχος των φυτοπροστατευτικών προϊόντων διενεργείται από τις αρμόδιες υπηρεσίες των οικείων Περιφερειών και Περιφερειακών Ενοτήτων και με παράλληλη δυνατότητα άσκησης ελέγχων από τα Περιφερειακά Κέντρα Προστασίας Φυτών και Ποιοτικού Ελέγχου του Υπουργείου Αγροτικής Ανάπτυξης και Τροφίμων και από τα Τμήματα Αγροτικής Ανάπτυξης και Ελέγχων της Γενικής Διεύθυνσης Αποκεντρωμένων Δομών του Υπουργείου Αγροτικής Ανάπτυξης και Τροφίμων στην περίπτωση των επενδεδυμένων με φυτοπροστατευτικά προϊόντα σπόρων σποράς.

Η ΣΕΑ τηρεί αρχείο των εντεταλμένων για τους ελέγχους υπαλλήλων ύστερα από πρόταση των Περιφερειών και Περιφερειακών Ενοτήτων, των Περιφερειακών Κέντρων Προστασίας Φυτών και Ποιοτικού Ελέγχου και της Γενικής Διεύθυνσης Αποκεντρωμένων Δομών του Υπουργείου Αγροτικής Ανάπτυξης και Τροφίμων.

Η ΣΕΑ θεσπίζει πρόγραμμα κατάρτισης σε θέματα ελέγχων των φυτοπροστατευτικών προϊόντων. Η κατάρτιση αυτή συνίσταται σε αρχική εκπαίδευση και διαρκή επιμόρφωση για την απόκτηση και την επικαιροποίηση των γνώσεων των υπαλλήλων των αρμόδιων οργάνων και υπηρεσιών που υλοποιούν τα σχετικά προγράμματα ελέγχων. Η κατάρτιση σχεδιάζεται και υλοποιείται κατά τις κείμενες εθνικές και κοινοτικές διατάξεις.».

**Άρθρο 17**

**Σύνθεση του Συμβουλίου Αλιείας - Τροποποίηση άρθρου 17 ν.3147/2003**

Στην παρ. 1 του άρθρου 17 του ν.3147/2003 (Α΄ 135), περί σύνθεσης του Συμβουλίου Αλιείας, η περ. θ) καταργείται, προστίθεται περ. ι) και η παρ. 1 διαμορφώνεται ως εξής:

«1. Το Συμβούλιο Αλιείας που λειτουργεί στο Υπουργείο Αγροτικής Ανάπτυξης και Τροφίμων συγκροτείται από:

α) Τον Γενικό Γραμματέα του Υπουργείου Αγροτικής Ανάπτυξης και Τροφίμων ως Πρόεδρο.

β) Τον προϊστάμενο του Γραφείου Νομικού Συμβούλου του Κράτους στο Υπουργείο Αγροτικής Ανάπτυξης και Τροφίμων με αναπληρωτή του Νομικό Σύμβουλο του Κράτους ή τον αρχαιότερο των Παρέδρων που υπηρετεί στο Γραφείο αυτό.

γ) Από έναν ιχθυολόγο των Διευθύνσεων θαλάσσιας Αλιείας, Υδατοκαλλιεργειών και Εσωτερικών Υδάτων και Αλιευτικών Εφαρμογών και Εισροών Αλιευτικής Παραγωγής.

δ) Έναν εκπρόσωπο του Εθνικού Κέντρου θαλασσίων Ερευνών της Γενικής Γραμματείας Έρευνας και Τεχνολογίας, που προτείνεται με τον αναπληρωτή του από αυτό.

ε) Έναν εκπρόσωπο του Υπουργείου Ναυτιλίας και Νησιωτικής Πολιτικής, που προτείνεται με τον αναπληρωτή του από το Υπουργείο Ναυτιλίαςκαι Νησιωτικής Πολιτικής.

στ) Έναν εκπρόσωπο της οικείας ή των οικείων συνδικαλιστικών οργανώσεων των υπαλλήλων του Υπουργείου Αγροτικής Ανάπτυξης και Τροφίμων, που προτείνεται με τον αναπληρωτή του από αυτές.

ζ) Καταργείται.

η)Καταργείται.

θ) Καταργείται.

ι) Έναν εκπρόσωπο της Διεύθυνσης Κτηνιατρικής Δημόσιας Υγείας του Υπουργείου Αγροτικής Ανάπτυξης και Τροφίμων με τον αναπληρωτή του από την ίδια Διεύθυνση.

Σε περίπτωση απουσίας του Γενικού Γραμματέα του Υπουργείου Αγροτικής Ανάπτυξης και Τροφίμων, προεδρεύει του Συμβουλίου Αλιείας ο παριστάμενος Νομικός Σύμβουλος του Κράτους.».

**Άρθρο 18**

**Παράταση θητείας Διοικητικών Συμβουλίων Οργανισμών Εγγείων Βελτιώσεων Θεσσαλίας - Προσθήκη παρ. 8 στο άρθρο 6 ν. 5106/2024**

Στο άρθρο 6 του ν. 5106/2024 (Α’ 63), περί κατάργησης των Οργανισμών Εγγείων Βελτιώσεων στη Θεσσαλία και υπαγωγής τους στον Οργανισμό Διαχείρισης Υδάτων Θεσσαλίας Ανώνυμη Εταιρεία, προστίθεται παρ. 8, ως εξής:

«8. Η θητεία των Διοικητικών Συμβουλίων των Ο.Ε.Β. Θεσσαλίας παρατείνεται από τη λήξη της και μέχρι την κατάργησή τους σύμφωνα με την παρ. 1.».

**Άρθρο 19**

**Ρυθμίσεις για τα ομότιμα μέλη του Γεωτεχνικού Επιμελητηρίου Ελλάδας – Τροποποίηση παρ. 2 άρθρου 3 ν. 1474/1984**

Στο τρίτο εδάφιο της παρ. 2 του άρθρου 3 του ν. 1474/1984 (Α΄ 128), περί των μελών του Γεωτεχνικού Επιμελητηρίου Ελλάδας (ΓΕΩΤ.Ε.Ε.), μετά από τις λέξεις «το επάγγελμα» διαγράφονται οι λέξεις «ή συνταξιοδοτούνται μετά τη συμπλήρωση 30 ετών συνολικής υπηρεσίας», και μετά από νομοτεχνικές βελτιώσεις η παρ. 2 διαμορφώνεται ως εξής:

«2. Τα μέλη του ΓΕΩΤ.Ε.Ε. διακρίνονται σε τακτικά, ομότιμα και επίτιμα. Τακτικά μέλη είναι όσα πληρούν τους όρους της προηγούμενης παραγράφου. Τακτικά μέλη που έπαυσαν ή παύουν να ασκούν το επάγγελμα γίνονται ομότιμα. Τα ομότιμα μέλη απαλλάσσονται από τις οικονομικές τους υποχρεώσεις απέναντι στο ΓΕΩΤ.Ε.Ε., δεν εκλέγουν ούτε εκλέγονται στα όργανα και δεν λαμβάνουν μέρος στις λοιπές διοικητικές και λειτουργικές δραστηριότητες του ΓΕΩΤ.Ε.Ε. Αν επιθυμούν να διατηρήσουν τα δικαιώματα αυτά, οφείλουν να το γνωστοποιήσουν εγγράφως στο Διοικητικό Συμβούλιο, οπότε και βαρύνονται με τις οικονομικές τους υποχρεώσεις προς το ΓΕΩΤ.Ε.Ε.

Επίτιμα μέλη ανακηρύσσονται εξέχουσες προσωπικότητες που διακρίθηκαν για την προσφορά τους στην πρόοδο των γεωτεχνικών επιστημών και την ευόδωση των σκοπών του Επιμελητηρίου.

Τακτικά, ομότιμα και επίτιμα μέλη εγγράφονται σε χωριστούς καταλόγους μελών.».

**ΚΕΦΑΛΑΙΟΕ’**

**ΔΙΑΤΑΞΕΙΣ ΓΙΑ ΤΗΝ ΕΠΑΝΕΚΚΙΝΗΣΗ ΤΗΣ ΑΓΡΟΤΙΚΗΣ ΙΔΙΩΣ ΟΙΚΟΝΟΜΙΑΣ**

**Άρθρο 20**

**Ειδική εκκαθάριση πιστωτικών ιδρυμάτων – Τροποποίηση παρ. 1 και προσθήκη παρ. 7 στο άρθρο 145 ν. 4261/2014**

1. Στην παρ. 1 του άρθρου 145 του ν. 4261/2014 (Α΄ 107), περί ειδικής εκκαθάρισης πιστωτικών ιδρυμάτων επέρχονται οι ακόλουθες τροποποιήσεις: α) στην περ. γ) προστίθενται δυο τελευταία εδάφια, β) στην υποπερ. α) της περ. δ), οι λέξεις «στο πλαίσιο της στρατηγικής που έχει καταρτιστεί από τον ειδικό εκκαθαριστή και έχει εγκριθεί» αντικαθίστανται από τις λέξεις «στο πλαίσιο του επιχειρησιακού σχεδίου και των στόχων που έχουν εγκριθεί ή οριστεί», και οι περ. γ) και δ) της παρ. 1 διαμορφώνονται ως εξής:

«γ) Κατά τη διάρκεια της εκκαθάρισης, τη διοίκηση του πιστωτικού ιδρύματος αναλαμβάνει ειδικός εκκαθαριστής, φυσικό ή νομικό πρόσωπο, που ορίζεται με απόφαση της Τράπεζας της Ελλάδος. Το ίδιο πρόσωπο μπορεί να αναλάβει την ειδική εκκαθάριση περισσοτέρων του ενός υπό ειδική εκκαθάριση πιστωτικών ιδρυμάτων, εάν αυτό κρίνεται αναγκαίο για την καλύτερη εξυπηρέτηση των σκοπών της ειδικής εκκαθάρισης. Στην περίπτωση αυτή μπορούν να ενοποιούνται λειτουργικά οι ειδικές εκκαθαρίσεις, χωρίς να θίγεται η αυτοτέλεια των υπό εκκαθάριση νομικών προσώπων ούτε η έννομη θέση των πιστωτών. Σε περίπτωση πρόσκαιρου κωλύματος του ειδικού εκκαθαριστή, εάν είναι φυσικό πρόσωπο, αυτός μπορεί να αναπληρώνεται προσωρινά με απόφαση της Τράπεζας της Ελλάδος. Ο ειδικός εκκαθαριστής υποβάλλει περιοδικά προς έγκριση επιχειρησιακό σχέδιο στην Τράπεζα της Ελλάδος, η οποία δύναται να ορίζει εκ των προτέρων ποσοτικούς ή ποιοτικούς στόχους, στους οποίους πρέπει αυτό να ανταποκρίνεται. Το περιεχόμενο και ο χρόνος υποβολής του επιχειρησιακού σχεδίου ορίζονται ειδικότερα με απόφαση της Τράπεζας της Ελλάδος.

δ) Ο ειδικός εκκαθαριστής υπόκειται στον έλεγχο και την εποπτεία της Τράπεζας της Ελλάδος, η οποία μπορεί να τον αντικαθιστά κατά πάντα χρόνο.

Ο έλεγχος και η εποπτεία αποσκοπούν ενδεικτικά: α) στην αποτελεσματική διαχείριση και ρευστοποίηση των περιουσιακών στοιχείων της εκκαθάρισης στο πλαίσιο του επιχειρησιακού σχεδίου και των στόχων που έχουν εγκριθεί ή οριστεί από την Τράπεζα της Ελλάδος, β) στην τήρηση του νόμου και των αποφάσεων της Τράπεζας της Ελλάδος και γ) στην παρακολούθηση των εργασιών της ειδικής εκκαθάρισης μέσω της υποβολής στοιχείων και αναφορών, όπως ειδικότερα ορίζεται με απόφαση κατά την παράγραφο 2 του παρόντος άρθρου.».

2. Στο άρθρο 145 του ν. 4261/2014 προστίθεται παρ. 7 ως εξής:

«7. Η διαχείριση των απαιτήσεων των υπό ειδική εκκαθάριση πιστωτικών ιδρυμάτων μπορεί να ανατίθεται από τον ειδικό εκκαθαριστή σε διαχειριστή πιστώσεων κατά την έννοια της περ. 8) του άρθρου 4 του ν. 5072/2023 (Α’ 198), σύμφωνα με τις διατάξεις του ανωτέρω νόμου και τις διατάξεις που διέπουν την ειδική εκκαθάριση πιστωτικών ιδρυμάτων. Ειδικά για τη διαχείριση των απαιτήσεων των υπό ειδική εκκαθάριση πιστωτικών ιδρυμάτων έναντι αγροτών, φυσικών και νομικών προσώπων, καθώς και αγροτικών συνεταιρισμών, επιλέξιμος διαχειριστής πιστώσεων είναι, κατά προτίμηση, όποιος μπορεί να αναχρηματοδοτήσει ο ίδιος ή έχει συμπράξει με πιστωτικό ίδρυμα επαρκώς εξειδικευμένο στις αγροτικές δανειοδοτήσεις στο πλαίσιο προγράμματος αναχρηματοδότησης των υπό διαχείριση οφειλών.».

**Άρθρο 21**

**Επιτροπή Ειδικών Εκκαθαρίσεων – Τροποποίηση άρθρου 146 ν. 4261/2014**

Στο άρθρο 146 του ν. 4261/2014 (Α΄107), περί Eπιτροπής Eιδικών Eκκαθαρίσεων, επέρχονται οι ακόλουθες τροποποιήσεις: α) το δεύτερο εδάφιο της παρ. 1 αντικαθίσταται, β) στην παρ. 2: βα) το δεύτερο εδάφιο της περ. α) αντικαθίσταται, ββ) στο δεύτερο εδάφιο της περ. β) προστίθενται οι λέξεις «, ενώ επίσης δύναται να διαγράφεται μέρος της συνολικής απαίτησης, που μπορεί να συμπεριλαμβάνει τμήμα του κεφαλαίου», γ) προστίθενται παρ. 2α και 6, και μετά από νομοτεχνικές βελτιώσεις το άρθρο 146 διαμορφώνεται ως εξής:

«Άρθρο 146

Επιτροπή Ειδικών Εκκαθαρίσεων

1. Η Επιτροπή Ειδικών Εκκαθαρίσεων που συνεστήθη με την παρ. 11 του άρθρου 74 του ν. 4172/2013 (Α΄ 167) είναι πενταμελής. Τα μέλη της Επιτροπής διορίζονται με απόφαση της Τράπεζας της Ελλάδος, για τριετή θητεία, που μπορεί να ανανεώνεται, είναι εγνωσμένου κύρους και έχουν ειδίκευση σε θέματα που συνδέονται με την αρμοδιότητα της Επιτροπής. Τα μέλη της Επιτροπής μπορούν να ανακληθούν πριν από τη λήξη της θητείας τους με απόφαση της Τράπεζας της Ελλάδος. Η Τράπεζα της Ελλάδος παρέχει γραμματειακή υποστήριξη στην Επιτροπή.

2. Ο ειδικός εκκαθαριστής πιστωτικού ή χρηματοδοτικού ιδρύματος υποχρεούται να ζητά, με αιτιολογημένο και εμπεριστατωμένο αίτημά του, τη σύμφωνη γνώμη της Επιτροπής, για τις ακόλουθες συναλλαγές:

α) Συμβιβασμούς, όταν η απαίτηση, στην οποία αφορά ο συμβιβασμός, υπερβαίνει, κατά το δανειστή, τις είκοσι χιλιάδες (20.000) ευρώ, περιλαμβανομένων κεφαλαίου, τόκων και εξόδων. Ως συμβιβασμός νοείται η εφάπαξ καταβολή ποσού προς οριστική διευθέτηση απαίτησης, με διαγραφή του υπολειπόμενου μέρους της συνολικής απαίτησης, που μπορεί να συμπεριλαμβάνει τμήμα του κεφαλαίου.

β) Ρυθμίσεις δανείων και λοιπών πιστωτικών συμβάσεων, όταν η απαίτηση κατά του οφειλέτη υπερβαίνει τις διακόσιες πενήντα χιλιάδες (250.000) ευρώ, περιλαμβανομένων κεφαλαίου, τόκων και εξόδων. Ως ρυθμίσεις νοούνται ιδίως συμβάσεις με τις οποίες παρατείνεται ο χρόνος αποπληρωμής του δανείου ή μειώνεται το επιτόκιό του, ενώ επίσης δύναται να διαγράφεται μέρος της συνολικής απαίτησης, που μπορεί να συμπεριλαμβάνει τμήμα του κεφαλαίου.Οι ρυθμίσεις μπορούν να αναφέρονται και σε δάνεια που έχουν καταγγελθεί.

γ) Εκποιήσεις ακινήτων, οι οποίες γίνονται πάντοτε με πλειστηριασμό, σύμφωνα με όσα ορίζονται ειδικότερα από την Τράπεζα της Ελλάδος βάσει της παραγράφου 5 του παρόντος άρθρου, η δε έγκριση παρέχεται πριν από τον πλειστηριασμό και έχει ως αντικείμενο και την τιμή πρώτης προσφοράς. Σύμφωνη γνώμη της Επιτροπής δεν απαιτείται, εάν η αντικειμενική αξία του ακινήτου είναι μικρότερη των εκατόν πενήντα χιλιάδων (150.000) ευρώ και η τιμή πρώτης προσφοράς ισούται τουλάχιστον με τα επτά δέκατα (7/10) της λογιστικής αξίας του ακινήτου.

δ) Εκποιήσεις απαιτήσεων από δάνεια ή λοιπές πιστωτικές συμβάσεις, συμμετοχών, μετοχών, εταιρικών μεριδίων και ομολόγων. Σύμφωνη γνώμη της Επιτροπής δεν απαιτείται, εάν η λογιστική αξία του εκποιούμενου στοιχείου είναι μικρότερη των εκατόν πενήντα χιλιάδων (150.000) ευρώ και η τιμή πρώτης προσφοράς ισούται τουλάχιστον με τα επτά δέκατα (7/10) της λογιστικής αξίας ή όταν πρόκειται για εισηγμένους τίτλους σε οργανωμένη αγορά. Όταν απαιτείται σύμφωνη γνώμη της Επιτροπής, η εκποίηση γίνεται με πλειστηριασμό, σύμφωνα με όσα ορίζονται ειδικότερα από την Τράπεζα της Ελλάδος βάσει της παρ. 5, η δε έγκριση παρέχεται πριν από τον πλειστηριασμό και έχει ως αντικείμενο και την τιμή πρώτης προσφοράς.

2α. Ο ειδικός εκκαθαριστής δύναται να καθορίζει όρους συμβιβασμού ή ρύθμισης που εφαρμόζονται σε περιπτώσεις με ομοιόμορφα χαρακτηριστικά και υποχρεούται να ζητά, με αιτιολογημένο και εμπεριστατωμένο αίτημά του, τη σύμφωνη γνώμη της Επιτροπής για αυτούς. Εάν δοθεί η σύμφωνη γνώμη της Επιτροπής, η παρ. 2 δεν εφαρμόζεται σε ατομικές περιπτώσεις συμβιβασμών και ρυθμίσεων που εμπίπτουν στο πεδίο εφαρμογής των όρων του πρώτου εδαφίου και συμμορφώνονται με το περιεχόμενό τους. Η σύμφωνη γνώμη της Επιτροπής ισχύει για ορισμένο χρόνο που καθορίζεται στην ίδια απόφαση της Επιτροπής.

3. Η Επιτροπή συνεδριάζει και αποφασίζει με πλειοψηφία του όλου αριθμού των μελών της. Ομόφωνη απόφαση απαιτείται: α) όταν οι απαιτήσεις των περ. α΄ και β΄ της παρ. 2 υπερβαίνουν το ένα εκατομμύριο (1.000.000) ευρώ και β) όταν η λογιστική αξία του προς εκποίηση περιουσιακού στοιχείου των περ. γ΄ και δ΄ της παρ. 2 του παρόντος άρθρου υπερβαίνει το ένα εκατομμύριο (1.000.000) ευρώ.

4. Τα μέλη της Επιτροπής έχουν υποχρέωση τήρησης απορρήτου των εργασιών της, ισχύουσας και της παρ. 8 του άρθρου 54. Οι εξαιρέσεις από την υποχρέωση απορρήτου που προβλέπονται στο άρθρο 54 εφαρμόζονται αναλόγως.

5. Η Τράπεζα της Ελλάδος με απόφασή της μπορεί να καθορίζει θέματα σχετικά με τον τρόπο λειτουργίας της Επιτροπής Ειδικών Εκκαθαρίσεων, τα προσόντα των μελών της, την καταβολή αποζημίωσης από την Τράπεζα της Ελλάδος, περαιτέρω όρους και διατυπώσεις για τις συναλλαγές που συνάπτονται με σύμφωνη γνώμη της Επιτροπής και άλλα ειδικότερα θέματα και λεπτομέρειες εφαρμογής της παρ. 2 του παρόντος άρθρου. Διατηρείται η ευχέρεια της Τράπεζας της Ελλάδος κατά την παρ. 2 του άρθρου 145 να καθορίζει όρους και διατυπώσεις για συναλλαγές, για τις οποίες δεν απαιτείται σύμφωνη γνώμη της Επιτροπής.

6. Με απόφαση της Τράπεζας της Ελλάδος μπορεί να ανατίθεται στην Επιτροπή να παρακολουθεί την υλοποίηση από τον ειδικό εκκαθαριστή του επιχειρησιακού σχεδίου του και των στόχων που έχουν εγκριθεί ή οριστεί από την Τράπεζα της Ελλάδος, καθώς και να καθορίζονται η έκταση και οι ειδικότεροι όροι αυτής της παρακολούθησης. Με την ίδια απόφαση καθορίζονται ο χρόνος και ο τρόπος υποβολής από την Επιτροπή στην Τράπεζα της Ελλάδος των πορισμάτων της παρακολούθησης. Η Επιτροπή μεριμνά, στο πλαίσιο των αρμοδιοτήτων της, για την κατά το δυνατόν ταχύτερη ολοκλήρωση της ειδικής εκκαθάρισης.».

**Άρθρο 22**

**Θέματα ειδικής εκκαθάρισης πιστωτικών ιδρυμάτων-Τροποποίηση περ. α) παρ. 1 άρθρου 3 ν. 5072/2023**

Στην περ. α) της παρ. 1 του άρθρου 3 του ν. 5072/2023 (Α’198), περί πεδίου εφαρμογής, μετά από τις λέξεις «ή νόμιμα εγκατεστημένου στην Ε.Ε.» προστίθενται οι λέξεις «ή πιστωτικού ή χρηματοδοτικού ιδρύματος υπό ειδική εκκαθάριση του άρθρου 145 του ν. 4261/2014 (Α΄107)», και η παρ. 1 διαμορφώνεται ως εξής:

«1. Το παρόν Μέρος εφαρμόζεται σε:

α) διαχειριστές πιστώσεων, οι οποίοι ενεργούν για λογαριασμό αγοραστή πιστώσεων ή πιστωτικού ιδρύματος ή χρηματοδοτικού ιδρύματος με έδρα στην Ευρωπαϊκή Ένωση (Ε.Ε.) ή νόμιμα εγκατεστημένου στην Ε.Ε. ή πιστωτικού ή χρηματοδοτικού ιδρύματος υπό ειδική εκκαθάριση του άρθρου 145 του ν. 4261/2014 (Α΄107), σε σχέση με τα δικαιώματα του πιστωτή που απορρέουν από πίστωση που έχει χορηγηθεί από πιστωτικό ίδρυμα ή χρηματοδοτικό ίδρυμα με έδρα στην Ε.Ε. ή νόμιμα εγκατεστημένο στην Ε.Ε., σύμφωνα με το εφαρμοστέο δίκαιο,

β) αγοραστές πιστώσεων των δικαιωμάτων πιστωτή στο πλαίσιο εξυπηρετούμενης ή μη εξυπηρετούμενης σύμβασης πίστωσης, που έχει χορηγηθεί από πιστωτικό ίδρυμα ή χρηματοδοτικό ίδρυμα με έδρα στην Ε.Ε. ή νόμιμα εγκατεστημένο στην Ε.Ε., σύμφωνα με το εφαρμοστέο δίκαιο.».

**ΚΕΦΑΛΑΙΟ ΣΤ’**

**ΕΞΟΥΣΙΟΔΟΤΙΚΕΣ, ΜΕΤΑΒΑΤΙΚΕΣ ΚΑΙ ΚΑΤΑΡΓΟΥΜΕΝΕΣ ΔΙΑΤΑΞΕΙΣ**

**Άρθρο 23**

**Εφαρμογή του ενωσιακού δικαίου κατά την άσκηση των αρμοδιοτήτων της Γενικής Διεύθυνσης Κτηνιατρικής του Υπουργείου Αγροτικής Ανάπτυξης και Τροφίμων – Εξουσιοδοτική διάταξη**

1. Με αποφάσεις του Υπουργού Αγροτικής Ανάπτυξης και Τροφίμων και του κατά περίπτωση συναρμόδιου Υπουργού, μπορεί να θεσπίζονται όλα τα αναγκαία οργανωτικά και εκτελεστικά εθνικά μέτρα για την εφαρμογή των Κανονισμών και Αποφάσεων των οργάνων της Ευρωπαϊκής Ένωσης, καθώς και για την ενσωμάτωση των Οδηγιών των ιδίων ως άνω οργάνων, σε θέματα αρμοδιότητας της Γενικής Διεύθυνσης Κτηνιατρικής του Υπουργείου Αγροτικής Ανάπτυξης και Τροφίμων, τα οποία αφορούν στον καθορισμό:

α) των νοσημάτων των ζώων υποχρεωτικής δήλωσης, καθώς και του καταλόγου των ειδών των ζώων που συνιστούν σημαντικό κίνδυνο εξάπλωσης των νοσημάτων αυτών,

β) των υγειονομικών μέτρων, προγραμμάτων και δράσεων για τη διερεύνηση, πρόληψη, επιτήρηση, έλεγχο και εκρίζωση λοιμωδών και παρασιτικών νοσημάτων των ζώων και νοσημάτων που μεταδίδονται από τα ζώα στον άνθρωπο,

γ) των απαιτήσεων, μέτρων, προγραμμάτων και δράσεων για την υγεία και την προστασία των ζώων κατά την εκτροφή, διατήρηση, μετακίνηση, εμπορία, διάθεση, σφαγή ή θανάτωσή τους, καθώς και για τη χρήση τους για επιστημονικούς σκοπούς,

δ) των όρων και προϋποθέσεων για την καθιέρωση συστημάτων σήμανσης και καταγραφής των ζώων,

ε) των υγειονομικών όρων και προϋποθέσεων παραγωγής, διακίνησης και χρήσης σπέρματος και λοιπού ζωικού αναπαραγωγικού υλικού,

στ) των απαιτήσεων, μέτρων, προγραμμάτων και δράσεων για την υγιεινή και ασφάλεια των τροφίμων ζωικής προέλευσης, καθώς και για την επισήμανσή τους ως προς την προστασία των ζώων,

ζ) των υγειονομικών απαιτήσεων για την παραγωγή και διαχείριση ζωικών υποπροϊόντων,

η) των μέτρων και δράσεων για την αντιμετώπιση της μικροβιακής αντοχής,

θ) των μέτρων και δράσεων για τον έλεγχο των καταλοίπων κτηνιατρικών φαρμάκων και άλλων χημικών ουσιών στα ζώντα ζώα και στα προϊόντα τους,

ι) των απαιτήσεων για τα κτηνιατρικά φαρμακευτικά προϊόντα,

ια) των όρων και προϋποθέσεων για τη δημιουργία μητρώων στο πλαίσιο εφαρμογής της κτηνιατρικής νομοθεσίας,

ιβ) των όρων και προϋποθέσεων λειτουργίας των κτηνιατρικών εργαστηριακών δομών του Υπουργείου Αγροτικής Ανάπτυξης και Τροφίμων,

ιγ) των προδιαγραφών ίδρυσης και λειτουργίας των ιατρείων και κλινικών ζώων και

ιδ) των όρων και των προϋποθέσεων λειτουργίας φιλοζωικών σωματείων, ενώσεων και άλλων μη κερδοσκοπικών φορέων για την προστασία των παραγωγικών ζώων, των ιπποειδών, των θηραμάτων εκτροφείων και των ζώων που χρησιμοποιούνται για επιστημονικούς σκοπούς.

2. Στις αποφάσεις της παρ. 1 περιλαμβάνονται ιδίως ο ορισμός αρμόδιων αρχών, ο καθορισμός αρμοδιοτήτων και διοικητικών διαδικασιών, η σύσταση και συγκρότηση συλλογικών οργάνων, ο καθορισμός τελών, η διενέργεια ελέγχων και η θέσπιση διοικητικώνκυρώσεων.

3. Με τις αποφάσεις της παρ. 1 επέρχονται και οι αναγκαίες προσαρμογές της κείμενης νομοθεσίας, όταν απαιτείται τροποποίηση ή κατάργηση κανονιστικών πράξεων που είναι αντίθετες προς τις θεσπιζόμενες ρυθμίσεις.».

**Άρθρο 24**

**Μεταβατικές διατάξεις**

1. Η σύμβαση ανάθεσης διαχείρισης των απαιτήσεων έναντι αγροτών και αγροτικών συνεταιρισμώντης παρ. 7 του άρθρου 145 του ν. 4261/2014 (Α’ 107), όπως τροποποιείται με την παρ. 2 του άρθρου 20 του παρόντος, περί ειδικής εκκαθάρισης πιστωτικών ιδρυμάτων, συνάπτεται εντός αποκλειστικής προθεσμίας τριών (3) μηνών από την έναρξη ισχύος του παρόντος.

2. Η παρ. 1 του άρθρου 146 του ν. 4261/2014, όπως τροποποιείται με το άρθρο 21του παρόντος,περί Επιτροπής Ειδικών Εκκαθαρίσεων, ισχύει και για τα μέλη της Επιτροπής Ειδικών Εκκαθαρίσεων του ίδιου άρθρου, που υπηρετούν κατά τη θέση σε ισχύ του παρόντος.

3. Μέχρι την έκδοση των αποφάσεων του άρθρου23, περί εξουσιοδοτικής διάταξης για θέματα αρμοδιότητας της Γενικής Διεύθυνσης Κτηνιατρικής του Υπουργείου Αγροτικής Ανάπτυξης και Τροφίμων, εξακολουθούν να ισχύουν τα προεδρικά διατάγματα που έχουν εκδοθεί βάσει του άρθρου 20 του ν. 248/1914 (Α΄ 110), περί ρύθμισης θεμάτων της ζωοτεχνικής και κτηνιατρικής υπηρεσίας.

**Άρθρο 25**

**Καταργούμενες διατάξεις**

Από την έναρξη ισχύος του παρόντος καταργούνται:

α) Το δεύτερο εδάφιο της περ. β) της παρ. 2 του εσωτερικού άρθρου 6 του ν.δ. 185/1973 (Α΄262) του άρθρου 32 του ν. 1845/1989 (Α΄102), περί καθορισμού των όρων και των προϋποθέσεων λειτουργίας χώρων υγειονομικής ταφής μικρών ζώων,και

β) το άρθρο 20 του ν.248/1914 (Α΄ 110), περί ρύθμισης θεμάτων της ζωοτεχνικής και κτηνιατρικής υπηρεσίας.

**ΜΕΡΟΣ Δ΄**

**ΣΥΣΤΗΜΑ ΚΑΤΑΓΡΑΦΗΣ ΕΚΠΟΜΠΩΝ ΑΕΡΙΩΝ ΘΕΡΜΟΚΗΠΙΟΥ ΓΙΑ ΤΟΝ ΜΕΤΡΙΑΣΜΟ**

**ΤΗΣ ΚΛΙΜΑΤΙΚΗΣ ΑΛΛΑΓΗΣ ΣΤΗ ΓΕΩΡΓΙΑ**

**Άρθρο 26**

**Περιγραφή του συστήματος καταγραφής εκπομπών αερίων θερμοκηπίου**

1. Θεσπίζεται η χρήση από το Υπουργείο Αγροτικής Ανάπτυξης και Τροφίμων του συστήματος καταγραφής εκπομπών αερίων θερμοκηπίου στη γεωργία που αναπτύχθηκε κατά την υλοποίηση του έργου με τον τίτλο «LIFEClimaMED».

2. Το σύστημα της παρ. 1 αποτελείται από:

α) Συσκευές μέτρησης που μετρούν επί τόπου και σε πραγματικό χρόνο τις συγκεντρώσεις διοξειδίου του άνθρακα, μεθανίου και υποξειδίου του αζώτου (εφεξής αερίων του θερμοκηπίου) στην ατμόσφαιρα πάνω από μια γεωργική έκταση στην οποία εγκαθίστανται και

β) ένα επιχειρησιακό κέντρο, αποτελούμενο από υλικό (hardware) και λογισμικό (software), στο οποίο αυτόματα προωθούνται οι μετρήσεις των συσκευών και γίνεται η εκτίμηση της ποσότητας των άμεσων εκπομπών αερίων του θερμοκηπίου που εκπέμφθηκαν από την έκταση αυτή. Για την εκτίμηση αυτή λαμβάνονται υπόψη το οργανικό περιεχόμενο του εδάφους και οι εκπομπές διοξειδίου του άνθρακα λόγω της διαπνοής, ανάλογα με το είδος της καλλιέργειας.

**Άρθρο 27**

**Αξιοποίηση του συστήματος καταγραφής εκπομπών αερίων του θερμοκηπίου**

1. Το επιχειρησιακό κέντρο του συστήματος καταγραφής εκπομπών αερίων θερμοκηπίου της παρ. 2 του άρθρου 26, εγκαθίσταται στη Διεύθυνση Περιβάλλοντος, Χωροταξίας και Κλιματικής Αλλαγής του Υπουργείου Αγροτικής Ανάπτυξης και Τροφίμων.

2. Οι συσκευές μέτρησης συγκεντρώσεων αερίων του θερμοκηπίου της παρ. 2 του άρθρου 26,εγκαθίστανται σε κατάλληλο σημείο για τη μέτρηση της συγκέντρωσης αερίων του θερμοκηπίου στην ατμόσφαιρα πάνω από τη συγκεκριμένη γεωργική έκταση.

3. Διαχειριστής του συστήματος καταγραφής εκπομπών αερίων θερμοκηπίου ορίζεται η Διεύθυνση Περιβάλλοντος, Χωροταξίας και Κλιματικής Αλλαγής του Υπουργείου Αγροτικής Ανάπτυξης και Τροφίμων. Ο διαχειριστής του συστήματος καταγραφής εκπομπών αερίων θερμοκηπίου έχει πρόσβαση σε όλα τα δεδομένα που καταγράφονται στο σύστημα.

4. Τα πρόσωπα που εγκαθιστούν συσκευές μέτρησης έχουν πρόσβαση μόνο στα δεδομένα που αφορούν στη γεωργική έκταση που παρακολουθείται από τη συσκευή που εγκατέστησαν.

5. Τα αποτελέσματα του συστήματος καταγραφής εκπομπών αερίων του θερμοκηπίου της παρούσας, μετά την παρέλευση ενός (1) έτους λειτουργίας διαβιβάζονται στην Eπιστημονική Eπιτροπή Kλιματικής Aλλαγής του άρθρου 29 του ν. 4936/2022 (Α’ 105) με σκοπό την αξιολόγησή τους και τη διερεύνηση της αξιοποίησης του συστήματος για τη βελτίωση της επιστημονικής τεκμηρίωσης των προτεινόμενων πολιτικών για την αντιμετώπιση της κλιματικής αλλαγής.

**Άρθρο 28**

**Εξουσιοδοτικές διατάξεις**

Με κοινή απόφαση των Υπουργών Αγροτικής Ανάπτυξης και Τροφίμων και Περιβάλλοντος και Ενέργειας καθορίζονται η διαδικασία, οι όροι και οι προϋποθέσεις για την εγκατάσταση των συσκευών καταγραφής εκπομπών αερίων του θερμοκηπίου σε καθορισμένη γεωργική έκταση και κάθε ειδικότερο θέμα για την εφαρμογή του άρθρου 26.

**Άρθρο 29**

**Μεταβατικές διατάξεις**

Το επιχειρησιακό κέντρο της περ. β) της παρ. 2 του άρθρου 26 που έχει αναπτυχθεί και βρίσκεται σε λειτουργία στο Ίδρυμα Τεχνολογίας και Έρευνας μεταφέρεται και εγκαθίσταται στο Υπουργείο Αγροτικής Ανάπτυξης και Τροφίμων έως την 31η Δεκεμβρίου 2029. Μέχρι την ολοκλήρωση της διαδικασίας του προηγούμενου εδαφίου, το Υπουργείο Αγροτικής Ανάπτυξης και Τροφίμων μπορεί να χρησιμοποιεί το επιχειρησιακό κέντρο για τους σκοπούς του παρόντος με τεχνική υποστήριξη που παρέχεται από το Ίδρυμα Τεχνολογίας και Έρευνας.

**ΜΕΡΟΣ Ε΄**

**ΕΝΑΡΞΗ ΙΣΧΥΟΣ**

**Άρθρο 30**

**Έναρξη ισχύος**

Η ισχύς του παρόντος αρχίζει από τη δημοσίευσή του στην Εφημερίδα της Κυβερνήσεως, εκτός αν ορίζεται διαφορετικά στις επιμέρους διατάξεις του.